
Betegtájékoztató: Információk a felhasználó számára

Desloratadin Teva 5 mg szájban diszpergálódó tabletta
dezloratadin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma
1. 	Milyen típusú gyógyszer a Desloratadin Teva és milyen betegségek esetén alkalmazható?
2. 	Tudnivalók a Desloratadin Teva szedése előtt
3.	Hogyan kell szedni a Desloratadin Teva-t?
4.	Lehetséges mellékhatások
5.	Hogyan kell a Desloratadin Teva-t tárolni?
6.	A csomagolás tartalma és egyéb információk


1.	Milyen típusú gyógyszer a Desloratadin Teva és milyen betegségek esetén alkalmazható?

Mi a Desloratadin Teva?
A Desloratadin Teva dezloratadint tartalmaz, ami egy antihisztamin.

Hogyan hat a Desloratadin Teva?
A Desloratadin Teva allergia elleni gyógyszer. Az allergiás reakciók és tünetek enyhítésére szolgál.

Mikor kell a Desloratadin Teva-t alkalmazni?
A Desloratadin Teva szájban diszpergálódó tabletta csillapítja az allergiás nátha (az orrjáratok allergia, például szénanátha vagy poratkaallergia okozta gyulladásának) tüneteit felnőtteknél és legalább 12 éves gyermekeknél és serdülőknél. Ezek közé a tünetek közé tartozik a tüsszögés, az orrfolyás és orrviszketés, a szájpad és a szem viszketése, a kötőhártya vérbősége és a könnyezés.

A Desloratadin Teva szájban diszpergálódó tabletta a csalánkiütés (allergia által okozott bőrelváltozás) tüneteinek enyhítésére is alkalmazható. Ilyen tünetek például a viszketés és a bőrkiütés.

A tünetek enyhítése egy teljes napon keresztül érvényesül, ezért segíti a normális napi tevékenységet és az alvást.


2.	Tudnivalók a Desloratadin Teva szedése előtt

Ne szedje a Desloratadin Teva-t
· ha allergiás a dezloratadinra vagy a gyógyszer (6. pontban felsorolt) egyéb összetevőjére vagy a loratadinra.

Figyelmeztetések és óvintézkedések
A Desloratadin Teva szedése előtt beszéljen kezelőorvosával vagy gyógyszerészével :
· ha Önnek károsodott a veseműködése.
· ha kórelőzményében vagy családi kórtörténetében görcsrohamok szerepelnek.

Gyermekek és serdülők
Ezt a gyógyszert ne adja 12 évesnél fiatalabb gyermeknek.

Egyéb gyógyszerek és a Desloratadin Teva
Nem észleltek kölcsönhatásokat a Desloratadin Teva és más gyógyszerek között.
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Desloratadin Teva egyidejű bevétele étellel, itallal és alkohollal
A Desloratadin Teva bevételéhez nem szükséges víz vagy folyadék. Továbbá a Desloratadin Teva bevehető étkezés közben vagy étkezéstől függetlenül is. A Desloratadin Teva szedése és alkohol fogyasztása esetén elővigyázatosság szükséges.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.
A Desloratadin Teva alkalmazása nem javasolt a terhesség és a szoptatás ideje alatt.

Férfi/női termékenységre vonatkozólag nincs adat.

A készítmény hatásai a gépjárművezetéshez és a gépek kezeléséhez szükséges képességekre
A javasolt adag esetén ez a gyógyszer várhatóan nem lesz hatással az Ön gépjárművezetéshez és gépek kezeléséhez szükséges képességeire. Habár a legtöbb embernél nem jelentkezik álmosság, javasolt, hogy ne végezzen szellemi frissességet igénylő tevékenységeket, mint például az autóvezetés vagy a gépek kezelése, amíg meg nem bizonyosodott a gyógyszerre adott saját reakciójáról.

A Desloratadin Teva szájban diszpergálódó tabletta aszpartámot tartalmaz
Ez a gyógyszer 3 mg aszpartámot tartalmaz tablettánként. Az aszpartám a fenilalanin forrása. Ez ártalmas lehet, ha Ön fenilketonuriában szenved, ez egy ritka genetikai rendellenesség, amelyben a fenilalanin felhalmozódik, mert a szervezet nem tudja megfelelően eltávolítani.

A Desloratadin Teva szájban diszpergálódó tabletta glükózt (a maltodextrin alkotóeleme) tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

A Desloratadin Teva szájban diszpergálódó tabletta nátriumot tartalmaz
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.


3.	Hogyan kell szedni a Desloratadin Teva-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Felnőttek és legalább 12 éves gyermekek és serdülők
A készítmény ajánlott adagja naponta egyszer egy tabletta, étkezés közben vagy attól függetlenül bevéve.

Ezt a gyógyszert szájon át kell alkalmazni.

Az alkalmazás előtt a buborékcsomagolást óvatosan fel kell tépni, és egy szájban diszpergálódó tablettát összeroppantás nélkül kivenni. Helyezze a szájába, ahol az azonnal fel fog oldódni. A tabletta lenyeléséhez nincs szükség vízre vagy egyéb folyadékra. A tablettát a buborékcsomagolás felnyitása után azonnal be kell venni.

Az allergiás nátha kezelésének időtartamát illetően a kezelőorvosa meg fogja állapítani, hogy milyen típusú allergiás náthában szenved, és meg fogja határozni, hogy mennyi ideig kell szednie a Desloratadin Teva szájban diszpergálódó tablettát.

Amennyiben allergiás náthája időszakosan jelentkezik (a tünetek hetente kevesebb mint 4 napig vagy kevesebb mint 4 hétig vannak jelen), a kezelőorvosa olyan adagolási rendet fog javasolni, amely az Ön betegsége kórtörténetének értékelésétől függ.

Amennyiben allergiás náthája állandó jellegű (a tünetek hetente 4 vagy több napig és több mint 4 hétig vannak jelen), a kezelőorvosa hosszabb távú kezelést javasolhat Önnek.

Csalánkiütés esetén a kezelés időtartama betegenként változhat, ezért a kezelőorvosa utasításait kell követnie.

Használati utasítás

A tablettát óvatosan kell kezelni, mert könnyen eltörik. Vizes kézzel ne fogja meg a tablettát, mert eltörhet.
Ne nyomja át a tablettát a csomagoláson, mert az károsodhat. A tabletta csomagolásból történő kivételéhez az alábbiakat kövesse:
1. Fogja meg a buborékcsomagolást a szélénél, és óvatosan válasszon le egy tablettafészket a perforáció mentén.
2. Húzza fel a fólia szélét és tépje le a fóliát teljesen.
3. Borítsa a tenyerébe a tablettát.
4. Helyezze a tablettát a nyelvére, amint kivette a csomagolásból. A tabletta gyorsan elkezd szétesni a szájban, és könnyen lenyelhető lesz víz nélkül. A szájnak üresnek kell lennie, mielőtt a tablettát a nyelvére helyezi.

Ha az előírtnál több Desloratadin Teva tablettát vett be
Csak annyi Desloratadin Teva-t vegyen be, amennyit a kezelőorvosa felírt Önnek. A véletlen túladagolás valószínűleg nem jár súlyos következményekkel. Mindazonáltal, ha Ön több Desloratadin Teva-t vett be, mint amennyit a kezelőorvosa rendelt, azonnal szóljon kezelőorvosának vagy a gyógyszerésznek.

Ha elfelejtette bevenni a Desloratadin Teva-t
Ha elfelejtette időben bevenni az adagját, pótolja minél előbb, majd az eredeti adagolási rend szerint folytassa a készítmény szedését. Ne vegyen be kétszeres adagot a kihagyott adag pótlására.

Ha idő előtt abbahagyja a Desloratadin Teva szedését
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A dezloratadin forgalmazása óta nagyon ritkán súlyos allergiás reakciókat (légzési nehézség, zihálás, viszketés, csalánkiütés és ödéma/duzzanat) jelentettek. Ha Önnél ezen súlyos mellékhatások bármelyike jelentkezik, hagyja abba a gyógyszer szedését és azonnal forduljon orvoshoz.
A felnőtteknél végzett klinikai vizsgálatokban az észlelt mellékhatások a hatóanyagot nem tartalmazó tablettához hasonlóak voltak, azonban fáradtságról, szájszárazságról és fejfájásról gyakrabban számoltak be, mint a hatóanyagot nem tartalmazó tabletta esetében. Serdülőknél a fejfájás volt a leggyakrabban jelentett mellékhatás.

A dezloratadinnal végzett klinikai vizsgálatokban a következő mellékhatásokat jelentették:

Gyakori: 10 beteg közül legfeljebb 1-et érinthet
· kimerültség;
· szájszárazság;
· fejfájás.

A dezloratadin forgalomba hozatala óta a következő mellékhatásokat jelentették:

Nagyon ritka: 10 000 beteg közül legfeljebb 1-et érinthet
· súlyos allergiás reakciók;
· bőrkiütés;
· szívdobogásérzés;
· gyors szívverés;
· gyomorfájdalom;
· hányinger (émelygés);
· hányás;
· gyomorrontás;
· hasmenés;
· szédülés;
· álmosság;
· álmatlanság;
· izomfájdalom;
· hallucinációk;
· görcsrohamok;
· fokozott mozgással járó nyugtalanság;
· májgyulladás;
· kóros májfunkciós vizsgálati eredmények.

Nem ismert: a gyakoriság a rendelkezésre álló adatokból nem állapítható meg
· megszokatlan gyengeség;
· a bőr vagy a szemfehérje sárgás elszíneződése;
· a bőr fokozott érzékenysége a napfényre – még felhős idő esetén is – és az UV (ultraibolya) fényre (pl. szolárium UV fénycsöve);
· a szívverés ritmusának megváltozása;
· szokatlan viselkedés;
· agresszió;
· testtömeg-növekedés;
· étvágynövekedés;
· depressziós hangulat;
· szemszárazság.

További mellékhatások gyermekeknél
Nem ismert: a gyakoriság a rendelkezésre álló adatokból nem állapítható meg
-	lassú szívverés;
-	a szívverés ritmusának megváltozása;
-	szokatlan viselkedés;
-	agresszió.


Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Desloratadin Teva-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő után ne szedje ezt a gyógyszert. A lejárati idő az adott hónap utolsó napjára vonatkozik.

A nedvességtől való védelem érdekében az eredeti csomagolásban tárolandó.

Ne szedje ezt a gyógyszert, ha bármilyen változást észlel a Desloratadin Teva szájban diszpergálódó tabletta küllemén.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Desloratadin Teva?
· A készítmény hatóanyaga: 5 mg dezloratadint tartalmaz tablettánként.
· Egyéb összetevők: polakrilin-kálium, citromsav-monohidrát, vörös vas-oxid (E172), magnézium-sztearát, kroszkarmellóz-nátrium, tutti-frutti aroma (ízesítő anyagokat, maltodextrint, propilén-glikolt és módosított keményítőt tartalmaz), aszpartám (E951), mikrokristályos cellulóz, porlasztva szárított mannit, kálium-hidroxid (a pH beállításához).

Milyen a Desloratadin Teva külleme és mit tartalmaz a csomagolás?
Téglavörös, kerek, lapos, metszett élű, mélynyomásos, “5” jelöléssel ellátott, 8,1 mm × 3,2 mm-es szájban diszpergálódó tabletta.

10, 12, 20, 30, 40, 50, 60, 90 és 100 db szájban diszpergálódó tabletta buborékcsomagolásban, dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó
Teva Gyógyszergyár Zrt.
4042 Debrecen
Pallagi út 13.
Magyarország

Gyártó
Genepharm S.A
18km Marathon Avenue, 15351 Pallini, Görögország

Pharmapath S.A.
28is Oktovriou 1, Agia Varvara, 123 51, Görögország

[bookmark: _Hlk150961850]Pharmachemie B.V.
Swensweg 5, 2031 GA Haarlem, Hollandia

Merckle GmbH
Ludwig-Merckle-Straße 3, 89143 Blaubeuren, Németország

OGYI-T-22096/03	10x	oPA/Al/PVC//papír/PET/Al buborékcsomagolásban
OGYI-T-22096/04	30x	oPA/Al/PVC//papír/PET/Al buborékcsomagolásban

Ezt a gyógyszert az Európai Gazdasági Térség tagállamaiban az alábbi neveken engedélyezték:

	Norvégia 
	Desloratadine ratiopharm 5 mg

	Ausztria
	Desloratadin Ratiopharm 5 mg Schmelztabletten

	Belgium
	Desloratadine Teva 5 mg orodispergeerbare tabletten

	Csehország
	Desloratadine ratiopharm 5 mg

	Görögország
	Desloratadine Teva Pharma 5 mg δισκία διασπειρόμενα στο στόμα

	Spanyolország
	Desloratadina Teva 5 mg

	Finnország
	Desloratadine ratiopharm 5 mg

	Magyarország
	Desloratadin Teva 5 mg szájban diszpergálódó tabletta

	Hollandia
	Desloratadine Smelttablet 5 mg Rivopharm, orodispergeerbare tabletten

	Portugália
	Desloratadina Teva 5 mg

	Románia
	Desloratadină Teva 5 mg comprimate orodispersabile

	Szlovákia
	Dezloratadin Teva OROTAB 5 mg




A betegtájékoztató legutóbbi felülvizsgálatának dátuma: 2026. szeptember.

